เชียร์ซื้อบางจากกำไรโตแกร่งหลายปี
คาดอิบิตดาแตะหมื่นล.ปีหน้า&#8216;ธนชาต&#8217;มองหรูเพิ่มเป้าหมาย
21 พ.ย. 2555

คาดอิบิตดาแตะหมื่นล.ปีหน้า‘ธนชาต’มองหรูเพิ่มเป้าหมาย
บางจากฯ มั่นใจกำไรโตปีหน้าอิบิตดาแตะหมื่นล้าน ธนชาตเชียร์ซื้อสุดๆ เพิ่มราคาถึง 35 บาท 
นายพิเชษฐ์ เอมวัฒนา ผู้อำนวยการอาวุโส สายวางแผนและจัดหา บริษัท บางจากปิโตรเลียม (BCP) เปิดเผยว่า ผลประกอบการงวดไตรมาส 4 จะเติบโตมากกว่าไตรมาส 3 ที่มีกำไรก่อนภาษี ดอกเบี้ยและค่าเสื่อม (อิบิตดา) อยู่ในระดับ 2,400 ล้านบาท เนื่องจากไตรมาสสุดท้ายของปีมีความต้องการการใช้น้ำมันสูงสุดและราคาน้ำมันยังอยู่ในระดับสูง 
สำหรับในปีหน้า บริษัทตั้งเป้าอิบิตดาสูงขึ้นแตะ 1 หมื่นล้านบาท จากการเพิ่มกำลังการกลั่นเป็น 1.1 แสนบาร์เรล/วัน จากที่ปีนี้มีกำลังการกลั่น 7.5 หมื่นบาร์เรล/วัน และในปีหน้าจะไม่มีการปิดโรงกลั่นเพื่อซ่อมบำรุงประจำปี เพราะได้ดำเนินการไปในปีนี้แล้วในช่วงที่ปิดซ่อมแซมหน่วยกลั่นที่ถูกเพลิงไหม้ 
ด้านความคืบหน้าของโครงการโรงไฟฟ้าพลังงานแสงอาทิตย์ ว่าจะสามารถรับรู้รายได้เฟสแรกเต็มปีในช่วงปี 2556 ซึ่งมีกำลังการผลิตกระแสไฟฟ้าขนาด 38 เมกะวัตต์ และคาดว่าเฟส 2 จะสร้างแล้วเสร็จในช่วงเดือน ม.ค.ก.พ. 2556 กำลังการผลิตกระแสไฟฟ้า 50 เมกะวัตต์ และจะรับรู้รายได้เกือบเต็มปี และในโครงการเฟส 3 อยู่ระหว่างการหาพื้นที่อยู่ก่อสร้างอยู่ ซึ่งรายได้จากโรงไฟฟ้าดังกล่าวจะส่งผลให้อิบิตดาเพิ่มขึ้นอย่างมากในอนาคต
การลงทุนตั้งโรงกลั่นแห่งใหม่นั้น ยังอยู่ระหว่างการศึกษา แต่คาดว่าจะมีความชัดเจนในปี 2556 และหากตัดสินใจแล้ว ก็คาดว่าจะต้องใช้เวลา 8 ปีจึงจะสร้างแล้วเสร็จ
นักวิเคราะห์บริษัทหลักทรัพย์ (บล.) ธนชาต แนะนำซื้อหุ้น BCP เพราะอยู่ในช่วงการเติบโต และปรับราคาเป้าหมายเพิ่มขึ้นเป็น 35 บาทต่อหุ้น พร้อมปรับประมาณการกำไร คาดว่าในช่วง 3 ปี (2556-2558) มีอัตราการเติบโตของกำไรเฉลี่ย 27% ต่อปี 
ทั้งนี้ เชื่อว่าการเติบโตของกำไรที่มีคุณภาพมากที่สุดท่ามกลางวงจรอุตสาหกรรมที่อยู่ในช่วงชะลอตัว จากโครงการพลังงานแสงอาทิตย์ ที่ปริมาณขายมีโอกาสเพิ่มขึ้นจากประมาณการเดิม 17% และมีกำลังการผลิตโรงกลั่นใหม่ในปี 2558 
หนึ่งในสามปัจจัยหลักที่ทำให้เกิดการปรับมุมมองขึ้น คือ โรงกลั่น ซึ่งถูกร่นเวลามายังปี 2558 จากปี 2559 ในโมเดลเดิม เนื่องด้วยใช้งบลงทุนเพียง 1,000 ล้านบาท ทำให้กำลังการกลั่นเพิ่มขึ้น 17% และทำให้ได้ผลิตภัณฑ์เบา ซึ่งปัจจุบันไม่เพียงพอต่อความต้องการที่สถานีบริการของบริษัทมีมากขึ้น คาดว่าการผลิตจะไม่สะดุด เนื่องจากการเชื่อมต่อทำในระหว่างการซ่อมบำรุงประจำปี 
“เราเชื่อว่า BCP จะรายงานการเติบโตของกำไรที่มีคุณภาพมากที่สุดในกลุ่มฯ ในช่วงหลายปีข้างหน้า แม้ค่าการกลั่นจะอยู่ในช่วงขาลง การเติบโตที่ค่อนข้างชัดเจนมากขึ้นของบริษัทมีปัจจัยผลักดันจาก 1.รายได้ที่สม่ำเสมอจากโครงการโซลาร์ฟาร์มเฟส 2 และเฟส 3 ที่จะเริ่มดำเนินงานเชิงพาณิชย์ 2.การเติบโตของปริมาณขายจากผลิตภัณฑ์ที่ได้จากการกลั่นที่สูงขึ้น 3.การขยายสาขาของ มินิ บิ๊กซี และจำนวนผู้มาใช้บริการที่สถานีบริการน้ำมันของ BCP ที่เพิ่มขึ้น
ราคาหุ้น BCP เดินหน้าแข็งแกร่ง วันที่ 20 พ.ย. บวกอีก 0.50 บาท หรือ 1.83% ปิดที่ 27.75 บาท สวนทางกับตลาดโดยรวมที่ดัชนีหุ้นทรุดลง 7.24 จุด